Dit spreek vanself dat net 'n klein bietjie byvoeding nodig is as die veld nog in 'n redelike toestand verkeer. Namate die weiding verswak, moet die hoeveelheid byvoeding vermeerder word. Om onder meer te verhoed dat die veld se herstelvermoë beskadig word moet die boer sorg dat die veld nie te veel uitgetrap word nie. Daarom is dit, soos reeds vroeër verduidelik, beter om die skape van die veld te onttrek en hulle in klein kampies op 'n onderhoudsrantsoen te plaas.
Waar harde grondoppervlaktes op die plaas voorkom soos byvoorbeeld klipbanke of harde panne, kan die pitvoer daar uitgestrooi word en sal geen spesiale voerkrippe nodig wees nie. Skape beskik oor die behendigheid om pitvoersoorte, soos lupiene en heel mielies, maklik van die grond af op te tel. Waak egter daarteen dat die vee nie sand of klein klippies saam met die pitvoer optel nie want dit kan baie nadelig vir hulle wees.
TABEL 3(a) - Rantsoene vir byvoeding of veld met aanvang van droogte (Skape nog in 'n redelike goeie kondisie)